ไฟแนนเชียลไดเจสต์
ROBINS ปีหน้าขายดีมาร์จินโต
29 พ.ย. 2555

ROBINS ปีหน้าขายดีมาร์จินโต
น.ส.นุจจรี สันทัดวนิช ฝ่ายบัญชีและการเงิน บริษัท ห้างสรรพสินค้าโรบินสัน (ROBINS) เปิดเผยว่า ปี 2556 การบริโภคภาคเอกชนน่าจะเติบโตต่อเนื่องจากปีนี้ เนื่องจากภาครัฐกระตุ้นเศรษฐกิจ และบริษัทยังคงเดินหน้าขยายสาขาให้ได้ปีละ 5 แห่ง อาทิ จ.อุบลราชธานี สกลนคร และศูนย์ไลฟ์สไตล์เซ็นเตอร์ โดยใช้งบลงทุนเฉลี่ยแห่งละ 800-1,000 ล้านบาท 
น.ส.นุจจรี กล่าวว่า รายได้ปี 2555 น่าจะถึงเป้าหมาย 2 หมื่นล้านบาท หรือเพิ่มขึ้น 20% จากปีก่อน และอัตรากำไรขั้นต้น (มาร์จิน) ดีกว่าปีก่อนที่ระดับ 24% และดีกว่าไตรมาส 3 ที่ปรับลดมาอยู่ที่ 23.6% แม้ว่าค่าจ้างงานเพิ่มขึ้นก็ตาม แต่ได้ประโยชน์จากสิทธิประโยชน์ภาษีนิติบุคคลลดลงเหลือ 23% ที่สามารถนำมาหักลบกันได้
LHK เพิ่มทุนแลกซื้อธุรกิจในครอบครัว
คณะกรรมการบริษัท โลหะกิจ เม็ททอล (LHK) มีมติอนุมัติให้บริษัทเพิ่มทุนจดทะเบียนจำนวน 63 ล้านหุ้น เสนอขายในราคาหุ้นละ 3.92 บาท ให้แก่นักลงทุนเฉพาะเจาะจง (พีพี) จำนวน 4 ราย ในกลุ่มอัครพงศ์พิศักดิ์ ได้แก่ นายประเสริฐ นายพงศ์เทพ น.ส.วาสนา และนายวิทวัส อัครพงศ์พิศักดิ์ เพื่อแลกกับหุ้นของบริษัท เง็กเซ่งเชียง เม็ททอล จำนวน 2.3 ล้านหุ้น ในราคาหุ้นละ 10.7.37 บาท รวมเป็นราคาซื้อหุ้นไม่เกิน 246.96 ล้านบาท ทั้งนี้นับเป็นรายการเกี่ยวโยงกัน 
ปัจจุบัน เง็กเซ่งเชียง เป็นหนึ่งในผู้นำธุรกิจนำเข้าและจัดจำหน่าย ทั้งค้าส่งและค้าปลีก โลหะและอโลหะประเภทต่างๆ ประกอบด้วย ทองแดง ทองเหลือง อะลูมิเนียม และสเตนเลสสตีล โดยมีฐานลูกค้าทั้งหมดอยู่ในประเทศไทย และในงวดบัญชีปี 2554 (ปิดงวด ณ วันที่ 31 มี.ค. 2555) มีรายได้ 1,036 ล้านบาท และมีกำไรสุทธิหลังหักภาษี 44 ล้านบาท
UMS ขาดทุนยับ
บริษัท ยูนิค ไมนิ่ง เซอร์วิสเซส (UMS) เปิดเผยผลการดำเนินงานประจำปี สิ้นสุดวันที่ 30 ก.ย. 2555 ว่า ขาดทุนสุทธิ 288 ล้านบาท คิดเป็นขาดทุนหุ้นละ 1.88 บาท พลิกจากปี 2554 ที่มีกำไรสุทธิ 60 ล้านบาท หรือ 0.39 บาท